CELEX: 32019D1146
Language: sk
Date: 2019-07-04 00:00:00
Title: Vykonávacie rozhodnutie Komisie (EÚ) 2019/1146 zo 4. júla 2019, ktorým sa ukončuje antidumpingové konanie týkajúce sa dovozu oceľových štetovníc valcovaných za tepla s pôvodom v Čínskej ľudovej republike

5.7.2019   
               
               
                  SK
               
               
                  Úradný vestník Európskej únie
               
               
                  L 181/89
               
            
         VYKONÁVACIE ROZHODNUTIE KOMISIE (EÚ) 2019/1146
         zo 4. júla 2019,
         ktorým sa ukončuje antidumpingové konanie týkajúce sa dovozu oceľových štetovníc valcovaných za tepla s pôvodom v Čínskej ľudovej republike
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2016/1036 z 8. júna 2016 o ochrane pred dumpingovými dovozmi z krajín, ktoré nie sú členmi Európskej únie (1), a najmä na jeho článok 9 ods. 1,
         keďže:
         1.   POSTUP
         
         
                     (1)
                  
                  
                     Európska komisia (ďalej len „Komisia“) začala 24. mája 2018 antidumpingové konanie týkajúce sa dovozu oceľových štetovníc valcovaných za tepla s pôvodom v Čínskej ľudovej republike uverejním oznámenia o začatí konania v Úradnom vestníku Európskej únie (2).
                  
               
                     (2)
                  
                  
                     Prešetrovanie sa začalo na základe podnetu, ktorý podalo združenie EUROFER (ďalej len „navrhovateľ“) v mene dvoch výrobcov z Únie predstavujúcich 100 % celkovej výroby oceľových štetovníc valcovaných za tepla v Únii. Podnet obsahoval dôkazy o existencii dumpingu a výslednej značnej ujme, ktoré boli považované za dostatočné na odôvodnenie začatia prešetrovania.
                  
               
                     (3)
                  
                  
                     V oznámení o začatí prešetrovania Komisia vyzvala zainteresované strany, aby ju kontaktovali, ak sa chcú zúčastniť na prešetrovaní. Komisia okrem toho osobitne informovala navrhovateľa, ostatných známych výrobcov z Únie, známeho vyvážajúceho výrobcu a čínske orgány, známych dovozcov, dodávateľov a používateľov, obchodníkov, ako aj združenia, o ktorých je známe, že sa ich začatie prešetrovania týka, a vyzvala ich, aby sa na ňom zúčastnili.
                  
               
                     (4)
                  
                  
                     Komisia 22. februára 2019 informovala všetky zainteresované strany, že v tomto prípade sa rozhodla, že neuloží predbežné opatrenia a bude pokračovať v prešetrovaní.
                  
               2.   SPÄŤVZATIE PODNETU A UKONČENIE KONANIA
         
         
                     (5)
                  
                  
                     Navrhovateľ informoval listom z 11. apríla 2019 Komisiu o tom, že svoj podnet sťahuje.
                  
               
                     (6)
                  
                  
                     Podľa článku 9 ods. 1 nariadenia (EÚ) 2016/1036 možno konanie ukončiť, ak bol podnet vzatý späť, okrem prípadu, keby takéto ukončenie nebolo v záujme Únie.
                  
               
                     (7)
                  
                  
                     Pri prešetrovaní nevyšli najavo žiadne skutočnosti svedčiace o tom, že ukončenie konania by nebolo v záujme Únie. Komisia v tejto súvislosti poznamenáva, že neprišli žiadne pripomienky od strán ako sú používatelia, dovozcovia alebo spotrebitelia uvedení v článku 21 základného nariadenia, podľa ktorých by takéto ukončenie bolo v rozpore so záujmom Únie. Komisia preto usúdila, že prešetrovanie dovozu oceľových štetovníc valcovaných za tepla s pôvodom v Čínskej ľudovej republike do Únie by sa malo ukončiť bez formálneho určenia, pokiaľ ide o existenciu alebo absenciu dumpingu a ujmy alebo akýkoľvek iný aspekt prešetrovania.
                  
               
                     (8)
                  
                  
                     Komisia preto skonštatovala, že antidumpingové konanie týkajúce sa dovozu oceľových štetovníc valcovaných za tepla s pôvodom v Čínskej ľudovej republike do Únie by sa malo ukončiť bez uloženia opatrení.
                  
               
                     (9)
                  
                  
                     Zainteresované strany boli zodpovedajúcim spôsobom informované a mali možnosť predložiť pripomienky. Zainteresované strany však nepredložili žiadne pripomienky.
                  
               
                     (10)
                  
                  
                     Toto rozhodnutie je v súlade so stanoviskom výboru zriadeného článkom 15 ods. 1 nariadenia (EÚ) 2016/1036,
                  
               PRIJALA TOTO ROZHODNUTIE:
         
            Článok 1
            Antidumpingové konanie týkajúce sa dovozu oceľových štetovníc valcovaných za tepla patriacich pod číselný znak KN ex 7301 10 00 (kód TARIC 7301100010), s pôvodom v Čínskej ľudovej republike, sa ukončuje.
         
         
            Článok 2
            Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.
         
         
            V Bruseli 4. júla 2019
            
               
                  Za Komisiu
               
               
                  predseda
               
               Jean-Claude JUNCKER
            
         
         
            (1)  Ú. v. EÚ L 176, 30.6.2016, s. 21.
         
            (2)  Oznámenie o začatí antidumpingového konania týkajúceho sa dovozu oceľových štetovníc valcovaných za tepla s pôvodom v Čínskej ľudovej republike (Ú. v. EÚ C 177, 24.5.2018, s. 6).